钦定古今图书集成/理学汇编/文学典/第102卷 > 黄佐〈欧大任 黎民表〉
## 钦定古今图书集成/理学汇编/文学典/第102卷 > 黄佐〈欧大任 黎民表〉

按《明外史》本传：“佐字才伯，香山人。祖瑜，长乐知县，以
学行闻。正德中，佐举乡试第一。世宗嗣位，始成进士，
选庶吉士。嘉靖初，授编修。陈初政要务，又请修举新
政，疏皆留中。寻省亲归，便道谒王守仁，与论知行合
一之旨，数相辨难，守仁亦称其直谅。还朝，会出诸翰
林为外僚，除江西佥事，旋改督广西学校。闻母病，引”
疾乞休，不俟报竟去。下巡抚林富逮问，富言：“佐诚有
罪，第为亲受过，于情可原。”乃令致仕。家居九年，会简
宫僚，命以编修兼司谏。寻进侍读，掌南京翰林院。召
为右谕德，擢南京国子祭酒。母忧，服除，起少詹事。谒
大学士夏言，与论河套事，不合。会吏部缺左侍郎，所
司推礼部右侍郎崔桐及佐给事中徐霈、御史艾朴
言“桐与左侍郎许成名竞进，至相诟詈。而佐及同官
王用宾亦争觊望，惟恐或先之，宜皆止勿。”用言从中
主之，遂皆赐罢。佐学以程、朱为宗，惟理气之说，独持
一论。平生撰述至二百六十馀卷。所著《乐典》，自谓泄
造化之秘。年七十七卒。穆宗诏赠礼部右侍郎，谥文
裕。佐弟子多以行业自饬，而梁有誉、欧大任、黎民表
诗名最著云。“大任，字桢伯，顺德人。由岁贡生历官南
京工部郎中，年八十而终。民表，字惟敬，从化人，御史
贯子也。举乡试久不第，授翰林孔目，迁吏部司务。执
政知其能文，用为制敕房中书，供书内阁，加官至参
议。”

按《广东通志》：“大任，字桢伯，顺德人。博涉史籍，与黎民
表、梁牧、梁柱臣相友善，俱以诗名。以明经授江都训
导，历虞衡郎中。当大任北游时，历下、琅琊诸大夫主
盟词坛，见大任争推毂之，日相倡和，名益起，海内无
不知有大任者。后以老乞休，卒年八十。有《虞部集》行
于世。同时番禺李时行、张大猷亦负才名，并登进士。”
时行由嘉兴令擢车驾主事，以明敏称。忤上官罢去，
年甫三十一。归。筑“小云林”，吟咏其中。所为古诗法颜、
谢，歌行法李、杜，律绝取裁于沈、宋、王、孟咸，超诣入品。
所著有《驾部集》《云巢子》《天求子》诸书。而大猷为工部
主事，治徐州河有功。后擢判外郡，复疏漕河利病甚
悉。尝谓：“文大成于司马，靡于班而坏”于韩，遂作《文章
委源》三篇，何镗序而传之。终云南督学佥事。论者谓
大任性恭谨，少忤于世。而时行任气，大猷使酒恢谐，
故卒不能致位通显云。

黎民表字惟敬，从化人，贯之子。自少颖异，九岁习举
子业，十三补邑庠生。二十领乡荐，屡上春官不第，慨
然有隐罗浮之志，以母促之仕，始就铨。授翰林孔目，
转吏部司务，办内阁制敕房事。乙丑，擢南京户部主
事、浙江司监通州仓，转饷云中，行至天雄，召还内阁，
掌制敕，侍经筵。预修《世宗实录》成，晋郎中，加四品俸修《玉牒》。复修《穆宗实录》成，进河南布政司参议，仍掌
制敕事。万历乙卯春，乞致仕，疏三上，得允。赋性坦平，
无城府。雅好读古书，过目辄成诵。上自坟典，下迄百
家稗史，罔不涉猎。以故为文自成一家。方弱冠，才名
籍籍郡中。甲午举于乡，尝师事香山黄佐，佐雅重之。
尝居青泉山中。开社日，与弟民衷、民怀，友人吴旦、梁
有誉、欧大任倡和其间。明自五先生以来，诗学复振。
海内名流如文徵明、王世贞兄弟，李攀龙、徐中行、宗
臣、吴国伦，皆以意气相友。尤善于绘书，真草篆、隶，咸
诣其至。征明尝语人曰：“隶书嗣吾后者，惟敬也。”居恒
以澹薄自甘，家苦贫素，惟富于文墨。尝与修《广东志》
《从化志》《罗浮志》。所著《瑶石山人稿》《北游稿》《谕后语录》
《养生杂录》，皆行于世。其甥三水林承芳官编修，亦以
词翰名，人谓有舅氏风云。